በጋምቤላ ክልል ዕድገት ለማረጋገጥ የፌደራል መንግስት ድጋፍ እንደሚያስፈልግ የክልሉ ርዕሰመስተዳድር ገለጹ
በጋምቤላ ክልል ዕድገት ለማረጋገጥ የፌደራል መንግስት ድጋፍ እንደሚያስፈልግ የክልሉ ርዕሰመስተዳድር ገልጸዋል፡፡የጋምቤላ ክልል ርዕሰ መስተዳድር አቶ ጋትሉአክ ቱት ጠቅላይ ሚኒስትር ዶክተር አብይ አህመድ ለመጀመሪያ ጊዜ በጋምቤላ ተገኝተው ከክልሉ ህዝብ ጋር ለመገናኘት መምጣታቸውን አመሰግነው የእንኳን ደህና መጡ መልዕክት አስተላልፈዋል፡፡በዚህን ወቅትም የክልሉ ህዝብ የመሰረተ ልማት ተጠቃሚነት ለማረጋገጥ እና የመንደር ምስረታ ፕሮግራም ላይ የፌደራል መንግስት ድጋፍ እና እገዛ እንዲያደርግ ጠይቀዋል፡፡በክልሉ የተለያዩ ብሔሮች ብሔረሰቦች እና ህዝቦች ብዙሃነትን አክብረው በጋራ የሚኖሩባት ክልል ብትሆንም በክልሉ ሁለንተናዊ ዕድገት ላይ ተፅዕኖ የሚያሳድሩ ጉዳዮች እንዳላቸው ገልጸዋል፡፡ክልሉ የዓሣ ምርትን ጨምሮ የተለያዩ የተፈጥሮ ሀብት ባለቤት እንደሆነችና ከሀብቷም ተጠቃሚ መሆን እንዳለባት አቶ ጋትሉኣክ ቱት ተናግረዋል፡፡  በአሁኑ ወቅት ከክልሉ ለተወጣጡ የህብረተሰብ ክፍሎች በጋምቤላ ስታዲዬም ጠቅላይ ሚኒስትሩ ንግግር እያደረጉላቸውም ይገኛል፡፡